作者:高適
標題:同觀陳十六史興碑
內容:荊衡氣偏秀，江漢流不歇。此地多精靈，有時生才傑。伊人今獨步，逸思能間發。永懷掩風騷，千載常矻矻。新碑亦崔嵬，佳句懸日月。則是刊石經，終然繼檮杌。我來觀雅制，慷慨變毛髮。季主盡荒淫，前王徒貽厥。東周既削弱，兩漢更淪沒。西晉何披猖，五胡相唐突。作歌乃彰善，比物仍惡訐。感歎將謂誰，對之空咄咄。